《送景文》
宋代·释道潜

交游尽四海，厚我乃无几。刘侯躯七尺，堂堂信英伟。

中刚冷如铁，万事肯料理。相逢倾盖馀，眷眷极终始。

东南久彻警，将领用儒士。三年湖山游，屡得陪屐齿。

长谣傲云壑，草木俱披靡。词锋剉万象，搜索泣山鬼。

珠玑溢锦囊，所得真富矣。轩冕本傥来，功名徒尔耳。

一廛闻已卜，视此犹脱屣。岁晚匡庐山，高栖踵前轨。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。